Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 89/15/6613	Žiar nad Hronom, 21.4.2015
EEČ : 2-52-71-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov.

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného za prečin zanedbania povinnej výživy podľa § 207 ods. 1, 3 písm. b/ Trestného zákona, na tom skutkovom základe, že hoci mu z ustanovenia § 62 a nasledujúcich Zákona o rodine číslo 36/2005 Z.z., v znení neskorších predpisov, vyplýva povinnosť vyživovať svoju dcéru XXXXX, nar. XXXXX, pričom táto povinnosť mu bola deklarovaná aj rozsudkom Okresného súdu Žiar nad  Hronom sXXXXX zo dňa 06.06.2012, právoplatným dňa 15.08.2012, ktorým bol zaviazaný prispievať na  jej výživu sumou vo výške 150,-€, vždy do 15 -teho dňa v mesiaci vopred k rukám matky XXXXX, nar. XXXXX, trvale bytom XXXXX 66, avšak obvinený si svoju vyživovaciu povinnosť v mieste trvalého bydliska a na miestach kde sa zdržiaval riadne a včas neplnil, čím mu za obdobie od  augusta 2012 až do 06.02.2015 vznikol dlh na výživnom vo výške 4500,-€,

lebo zanikla trestnosť činu.

Odôvodnenie:
Uznesením vyšetrovateľa PZ Žiar nad Hronom ČVS:ORP-11/1-VYS -ZH-2015 zo dňa 06.02.2015 bolo začaté trestné stíhanie a súčasne vznesené obvinenie XXXXX za prečin zanedbania povinnej výživy podľa § 207 ods. 1, 3 písm. b/ Trestného zákona, na vyššie uvedenom skutkovom základe.

Vykonaným dokazovaním v prípravnom konaní bolo zistené, že obv. XXXXX nebol príjemcom dávky a príspevkov v hmotnej núdzi. Naposledy pracoval v pekárni Anton - Antol, s.r.o. a to do 06.06.2013. Odvtedy je vedený na ÚPSVaR XXXXX ako nezamestnaný. Z pracovného posudku Anton - Antol, s.r.o.  vyplýva, že pracovný pomer bol ukončený z dôvodu neuspokojivých pracovných výsledkov, ako aj nástupu do zamestnania pod vplyvom alkoholu.
  
Svedkyňa - poškodená XXXXX vypovedala, že nakoľko si jej bývalý manžel XXXXX neplnil vyživovaciu povinnosť voči ich dcére XXXXX od augusta 2012, podala na neho trestné oznámenie. Po tom, ako mu bolo vznesené obvinenie uhradil dňa 13.02.2015 sumu 27,90,-€, dňa 06.03.2015 sumu 27,90,-€ a dňa 09.03.2015 jej na účet poslal sumu vo výške 4650,-€. Dňa 13.03.2015 jej dal do rúk sumu  95,-€. Tým si teda splnil svoju vyživovaciu povinnosť za obdobie od augusta 2012 až do marca 2015. Dňa 20.04.2015 svedkyňa - poškodená dodatočne uviedla, že dňa 13.04.2015 jej XXXXX uhradil výživné aj za mesiac apríl 2015. Ďalej uviedla, že náhradné výživné od ÚPSVaR nežiadala, jej dcéra netrpela núdzou. 

Preštudovaním vyšetrovacieho spisu ČVS:ORP-11/1-VYS-ZH-2015 bolo zistené, že dlh na výživnom bol uhradený v celom rozsahu a to jednak vkladom vo výške 4650,-€ na účet XXXXX vedený v Slovenskej sporiteľni, a.s., ako aj priamymi platbami výživného XXXXX. Zároveň bolo z vyšetrovacieho spisu zistené, že neplatenie výživného zo strany obv. XXXXX nemalo trvalo nepriaznivé následky pre jeho dcéru XXXXX.

Podľa § 86 ods. 1 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Základnou podmienkou zániku trestnosti je skutočnosť, že páchateľ dodatočne splní svoju povinnosť v celom rozsahu. K zániku trestnosti nedôjde, ak povinnosť bola splnená len sčasti

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

Na základe týchto skutočností som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Karin Valentová
prokurátorka